Afrikaans word uitgesluit as SA-ruimtetaalEen van Sansa se antennas by Hartebeeshoek, Gauteng Foto: Sansa, Facebook Afrikaans is nie een van die drie amptelike tale wat die Suid-Afrikaanse Nasionale Ruimteagentskap (Sansa) in sy beleidsraamwerk vir die gebruik van drie amptelike tale in die oog het nie. Die drie tale waarop besluit is, is Engels, isiZulu en Sepedi. Die beleidsvoorstelle is op Sansa se webwerf gepubliseer. Die publiek het nog tot 16 April die geleentheid om op die beleidsvoorstelle te reageer. Stuur jou kommentaar oor die beleid voor 16 April na comm[email protected] Die drie tale sal ook op die agentskap se webwerf gebruik word. Op die oomblik word slegs Engels ingespan. Die voorstelle maak wel voorsiening daarvoor dat, wanneer daar geoordeel word dat daar ŉ behoefte voor is, ook vertalings in van die ander amptelike tale sal wees. Sansa ondersteun volgens die beleidsvoorstelle die bevordering van al elf amptelike tale, asook gebaretaal. Prof. Wannie Carstens, direkteur van die Skool vir Tale by die Noordwes-Universiteit se Potchefstroomkampus, het gesê Sansa se besluit om slegs Engels, isiZulu en Sepedi as amptelike tale te aanvaar, is ‘n terugwaartse stap vir Afrikaans, juis omdat Afrikaanse kundigheid so ‘n groot rol gespeel het om die terrein gevestig te kry. Afrikaans behoort as die vierde taal bygevoeg te word, want daar is niks wat instansies verbied om meer as drie tale te hê nie. Alana Bailey, adjunk uitvoerende hoof van AfriForum, het gesê Sansa se beleid is, soos die meeste beleide wat tans gepubliseer word, ter uitvoering van die vereistes van die Wet op die Gebruik van Amptelike Tale (Wet 12 van 2012) nie gerig op meer doeltreffende kommunikasie met die publiek nie, maar as ŉ maatreël om Afrikaans se hoë funksie status te negeer en die taal te probeer marginaliseer. “Ons glo dat die uitvoering van die wet niks bydra tot die beskerming van Afrikaans se regte nie en nog minder om die ander nege inheemse SA tale te ontwikkel,” het Bailey gesê. “Ons weet mos byvoorbeeld dat isiZulu en Sepedi nie oor veel ruimteterme beskik nie. Daar is ook geen plan waarvan ons weet om dringend nou die woordeskat te begin skep nie – so uit ‘praktiese oorwegings’ sal die gevolge van die besluit wees dat slegs Engels gebruik word.” Bailey meen uiteindelik sal die verkeerde toepassing van hierdie wet helaas maar weer regsaksies tot gevolg moet hê. “Ons lewer kommentaar op die gepubliseerde beleide [nie oor die spesifieke agentskap nie, maar die breër toepassing van die wet deur alle staats- en staatsverwante instellings], maar berei ook voor vir regsaksie indien die kommentaar op niks uitloop nie.” Volgens Herman Toerien, wat weekliks RSG se ruimtenuus skryf, is dié radiostasie se program, Sterre en planete, een van die gewildstes op RSG, en toon dat daar groot belangstelling onder Afrikaanssprekendes is. “Afrikaans het reeds besonder baie ruimteterme ontwikkel,” het Toerien gesê. Prof. Jacques van der Elst, uitvoerende hoof van die Afrikaanse Taalraad, het aan Maroela Media gesê daar is ongeveer 32 organisasies wat reeds hulle taalbeleide opgestel het en een vir een misken Afrikaans. Volgens hom het die ATR skrywes gerig aan die Kommissie vir Versoening, Bemiddeling en Arbitrasie (KVBA), die departement van wetenskap en tegnologie en die Suid-Afrikaanse Inkomstediens. Van der Elst het verduidelik navorsing word tans gedoen oor die verskeie taalbeleide wat reeds opgestel is om ŉ vollediger prentjie te skep.